

NOTA DE FUNDAMENTARE
[bookmark: _Hlk200377476]la proiectul  Hotărârii Guvernului pentru aprobarea Regulamentului privind protecția lucrătorilor împotriva riscurilor legate de expunerea la agenți cancerigeni, mutageni sau substanțe toxice pentru reproducere 

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul Hotărârii Guvernului pentru aprobarea Regulamentului privind protecția lucrătorilor împotriva riscurilor legate de expunerea la agenți cancerigeni, mutageni sau substanțe toxice pentru reproducere este elaborat de către Ministerul Sănătății.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul hotărârii Guvernului este elaborat în temeiul art. 6 din Legea securității și sănătății în muncă nr. 186/2008, care prevede că actele normative privind securitatea și sănătatea în muncă se aprobă de Guvern, precum și al art. 6 alin. (2) din Legea nr. 10/2009 privind supravegherea de stat a sănătății publice, conform căruia normele sanitare care stabilesc criteriile de securitate și siguranță pentru om în raport cu factorii mediului înconjurător și ocupațional, cu produsele și serviciile, precum și cerințele de asigurare a unor condiții favorabile pentru viață, sunt reglementate prin regulamente sanitare elaborate de Ministerul Sănătății și aprobate de Guvern.
Proiectul se regăsește în Programul național de aderare a Republicii Moldova la Uniunea Europeană pentru anii 2025–2029, aprobat prin Hotărârea Guvernului nr. 306/2025.
De asemenea, proiectul transpune Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni, mutageni sau substanțe toxice pentru reproducere, publicată în Jurnalul Oficial al Uniunii Europene L 158 din 30 aprilie 2004, astfel cum a fost modificată ultima dată prin Directiva (UE) 2024/869 a Parlamentului European și a Consiliului din 13 martie 2024 de modificare a Directivei 2004/37/CE și a Directivei 98/24/CE a Consiliului în ceea ce privește valorile-limită pentru plumb și compușii săi anorganici, precum și pentru diizocianați.
Totodată, proiectul a fost elaborat în conformitate cu recomandările Comisiei Europene din anul 2024, incluse în clusterul 3 – Riscuri specifice, Capitolul 19 – Politica socială și ocuparea forței de muncă, care subliniază necesitatea ca Republica Moldova să continue procesul de aliniere a cadrului normativ național la standardele Uniunii Europene, în vederea asigurării comparabilității și conformității acestora.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Organizația Internațională a Muncii (OIM) recunoaște de mult timp că protecția lucrătorilor împotriva substanțelor chimice periculoase este esențială pentru sănătatea publică și dezvoltarea durabilă a societăților. Cu toate acestea, în pofida progreselor înregistrate, lucrătorii continuă să fie disproporționat expuși la substanțe chimice toxice, în aproape toate domeniile de activitate economică.
Extinderea continuă a producției și utilizării substanțelor chimice, precum și introducerea permanentă a unor noi compuși pe piață, conduc la o creștere progresivă a riscurilor profesionale. În acest context, cadrul de reglementare existent întâmpină dificultăți în a se adapta dinamicii acestor evoluții, în special în ceea ce privește identificarea, evaluarea și eliminarea eficientă a riscurilor la care sunt expuși lucrătorii.
În acest context, devine evidentă necesitatea unei intervenții legislative menite să reducă expunerea lucrătorilor, să prevină îmbolnăvirile profesionale și să protejeze, indirect, familiile acestora și comunitatea în ansamblu.
Actualmente, Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni, mutageni sau substanțe toxice pentru reproducere este parțial transpusă în legislația națională, prin Hotărârea Guvernului nr. 775/2017, care aprobă Regulamentul sanitar privind protecția sănătății lucrătorilor împotriva riscurilor legate de expunerea la agenți cancerigeni sau mutageni la locul de muncă.
Cu excepția valorilor limită de expunere profesională actualizate recent prin Hotărârea Guvernului nr. 640/2024, prevederile rămase din HG nr. 775/2017 au un caracter perimat și incomplet, care nu reflectă modificările aduse directivei europene, precum și noile categorii de substanțe periculoase – în special cele toxice pentru reproducere.
Pe parcurs, Directiva 2004/37/CE a fost modificată prin 6 acte europene relevante (Directivele 2019/130, 2019/983, 2022/431, 2024/869 și Regulamentul 2019/1243), fapt ce determină necesitatea actualizării cadrului normativ național pentru a asigura alinierea completă la legislația UE.
Prevederile proiectului de Hotărâre a Guvernului se aplică tuturor activităților din economia națională în care lucrătorii sunt expuși sau pot fi expuși, în cadrul procesului de muncă, la agenți cancerigeni, mutageni sau substanțe toxice pentru reproducere, cu relevanță deosebită în domenii precum industria chimică și metalurgică, construcții, agricultură, servicii medicale, prelucrarea materialelor, gestionarea deșeurilor și alte sectoare unde utilizarea sau generarea acestor substanțe este posibilă.
Conform datelor furnizate de Organizația Mondială a Sănătății (OMS), în anul 2019, expunerea la substanțe chimice periculoase a determinat circa 2 milioane de decese la nivel global, cauzate de afecțiuni precum intoxicații acute, boli cardiovasculare, boli respiratorii cronice, inclusiv dezvoltarea unor forme d cancer.
La rândul său, Organizația Internațională a Muncii (OIM) evidențiază că lucrătorii din întreaga lume se confruntă cu o criză globală de sănătate profesională, generată de expunerea zilnică la substanțe toxice în mediul ocupațional. Se estimează că peste un miliard de lucrători sunt expuși anual la factori chimici periculoși – inclusiv praf, vapori, fumuri și poluanți industriali – în condiții care, adesea, nu asigură un nivel suficient de protecție.
Această realitate determină o povară majoră asupra sănătății publice și a sistemelor naționale de protecție socială, reflectată prin creșterea incidenței bolilor profesionale, invaliditate, pierderi economice și reducerea duratei de viață activă a populației ocupate. În numeroase cazuri, efectele expunerii profesionale rămân invizibile până la apariția unor boli cronice grave.
Cancerul profesional reprezintă, în prezent, principala cauză a deceselor asociate cu activitatea profesională, cu peste 600.000 de decese anual la nivel global. Conform Organizației Internaționale a Muncii (OIM) și Agenției Europene pentru Securitate și Sănătate în Muncă (EU-OSHA), mai mult de 200 de substanțe chimice sunt recunoscute ca fiind cancerigene umane cunoscute sau probabile, iar o proporție semnificativă a acestor expuneri are loc în mediul ocupațional.
La nivelul Uniunii Europene, 52% din decesele profesionale anuale sunt atribuite cancerului, comparativ cu 24% cauzate de boli circulatorii, 22% de alte boli și 2% de accidente de muncă. Această realitate reflectă amploarea riscurilor profesionale asociate cu expunerea la substanțe cancerigene și mutagene, care nu doar că determină apariția bolilor oncologice, ci contribuie și la alte afecțiuni grave ce afectează sănătatea lucrătorilor pe termen lung.
În Republica Moldova, a fost raportat un singur caz diagnosticat de cancer laringian cu caracter ocupațional. Totodată, datele statistice indică o creștere semnificativă a incidenței tumorilor maligne, cu aproximativ 150% în ultimii 10 ani, iar prevalența s-a dublat în aceeași perioadă (vezi figura 1).
 

Figura 1. Incidența și prevalența prin tumori maligne, la 100 mii locuitori (pentru perioada 2015-2023)
Într-un plan mai larg, cancerul, indiferent de cauza sa ocupațională sau non-ocupațională, este a doua cauză principală de mortalitate în Uniunea Europeană, după bolile cardiovasculare, reprezentând aproximativ un sfert din totalul deceselor. Acesta are un impact semnificativ nu doar asupra sănătății individuale, ci și asupra familiilor, sistemelor de sănătate și protecție socială, bugetelor publice și economiei în ansamblu – afectând productivitatea, continuitatea activităților economice și dezvoltarea sustenabilă.
Pe lângă riscul oncologic major, expunerea profesională la substanțe chimice generează o gamă largă de efecte toxice asupra organismului uman, afectând în mod particular sistemele reproducător, cardiovascular, respirator și imunitar, precum și organe esențiale precum ficatul și creierul. Exemple ilustrative ale acestor efecte sunt prezentate în Tabelul 1.
  Tabelul 1
	[bookmark: _Hlk200534618]Substanță
	Impacte principale asupra sănătății
	Povara globală a expunerii ocupaționale
	Impact asupra sănătății în muncă

	Azbest
	Cancer (mezoteliom, cancer pulmonar, laringe, ovar)
Azbestoză și boală pleurală
	>125.000.000 (OMS 2018)#
	>233.000 decese anual (GBD 2019)

	Silice
	Cancer (pulmonar)
Silicoză
	>50.000.000 
(date limitate, 35 țări) (OSHA 2002; IOM 2011)
	>65.000 decese anual (GBD 2019)

	Metal greu: Plumb
	Cancer (stomac), Neurotoxicitate, Boală cardiovasculară
	>1.800.000
(UE-OSHA 2014; CAREX-Canada 2020)
	Date limitate (>900.000 din cauza expunerii la plumb ambiental) (GBD 2019)

	Metal greu: Mercur
	Neurotoxicitate, Nefrotoxicitate, Toxicitate imună, Toxicitate asupra reproducerii
	>19.000.000
 (date limitate pentru mineritul artizanal) (Steckling et al. 2017)
	>2.000.000 DALYs (Steckling et al. 2017)

	Solvenți
	Cancer, Efecte neurotoxice (inclusiv CSE), Toxicitate asupra reproducerii
	Date limitate
	Date limitate

	Coloranți (vopsele)
	Cancer (vezică urinară)
	Date limitate
	Date limitate

	Substanțe perfluorurate (PFAS)
	Cancer (testicular, ficat și rinichi)
Toxicitate imună
Toxicitate hepatică
Toxicitate asupra reproducerii
	Date limitate
	Date limitate

	Substanțe care perturbă sistemul endocrin (EDCs)
	Toxicitate asupra reproducerii
Obezitate
Diabet
Neurotoxicitate
Cancere (sân, prostată)
	Date limitate
	Date limitate (>20 mil. puncte IQ pierdute; >800.000 cazuri de infertilitate masculină în SUA și Europa)

	Pesticide
	Intoxicații
Cancere (diverse)
Neurotoxicitate
Tulburări endocrine
Toxicitate asupra reproducerii
	Date limitate (dar probabil semnificativă; expunere estimată a ~883 mil. lucrători agricoli globali)
	>300.000 decese anual din cauza intoxicațiilor cu pesticide; >10.000 decese din intoxicații acute accidentale

	Poluarea aerului la locul de muncă
	Cancere (plămâni)
Boli respiratorii
Boli cardiovasculare
	>1,2 miliarde (OMS 2018)
	>860.000 decese anual (OMS 2018)



Având în vedere amploarea acestor riscuri, Comisia Europeană continuă procesul de actualizare a Directivei 2004/37/CE, tocmai pentru a include noi substanțe periculoase și a întări protecția lucrătorilor față de expunerile la agenți cancerigeni, mutageni și toxici pentru reproducere.
Această evoluție legislativă la nivel european subliniază necesitatea actualizării și consolidării cadrului național de reglementare, pentru a asigura o protecție eficientă a lucrătorilor din Republica Moldova, în concordanță cu standardele europene în materie de securitate și sănătate în muncă.
Asigurarea unui mediu de muncă sănătos și sigur este esențială pentru protejarea lucrătorilor, menținerea productivității și susținerea dezvoltării economice durabile. Comisia Europeană, prin Planul de acțiune privind Pilonul european al drepturilor sociale și Cadrul strategic pentru SSM 2021–2027, promovează consolidarea protecției în muncă, în special față de agenții chimici periculoși.
Respectarea valorilor limită de expunere profesională (VLEP) este o măsură esențială pentru controlul riscurilor chimice. Controlul inadecvat al acestor substanțe implică nu doar riscuri pentru sănătatea lucrătorilor, ci și costuri sociale și economice semnificative.
Angajatorii au obligația legală de a identifica riscurile chimice și de a aplica măsuri eficiente de prevenire, inclusiv utilizarea echipamentelor individuale de protecție, ventilație adecvată și supraveghere medicală. Concentrațiile de agenți chimici trebuie menținute la cel mai scăzut nivel posibil, cu respectarea strictă a VLEP.
În ultimul deceniu, în Republica Moldova se observă o scădere a numărului de unități economice care efectuează măsurători și analize de laborator privind expunerea la agenți chimici periculoși la locul de muncă. În paralel, se constată o creștere a cazurilor de depășire a valorilor limită de expunere profesională, ceea ce indică un control insuficient al riscurilor de origine chimică (vezi figura 2).


Figura 2. Numărul de obiective investigate la factorii de risc profesional de origine chimică și ponderea celor care nu corespund cerințelor
Scăderea numărului de angajatori care efectuează măsurări instrumentale și încercări de laborator pentru determinarea concentrației agenților chimici la locul de muncă poate fi explicată atât prin modernizarea proceselor de producție și reducerea riscurilor chimice, cât și prin lipsa unor reglementări clare și actualizate în domeniul securității și sănătății în muncă, ceea ce contribuie la aplicarea neuniformă a obligațiilor de monitorizare.
În ultimii ani, Uniunea Europeană a consolidat constant cadrul legislativ în domeniul securității și sănătății în muncă (SSM), cu un accent special pe protecția lucrătorilor împotriva agenților cancerigeni și altor substanțe chimice periculoase. Acest cadru a condus la îmbunătățiri semnificative ale condițiilor de muncă și constituie un reper pentru armonizarea legislației naționale a statelor în proces de aderare.
Aprobarea proiectului de Hotărâre a Guvernului urmărește remedierea deficiențelor cadrului normativ actual în domeniul protecției lucrătorilor împotriva riscurilor generate de expunerea la agenți cancerigeni, mutageni și substanțe toxice pentru reproducere. 
În prezent, reglementările sunt dispersate, iar unele prevederi sunt depășite din punct de vedere tehnic și juridic.
Prin adoptarea noului regulament, se urmărește instituirea unui cadru normativ coerent, actualizat și armonizat, care să asigure protecția lucrătorilor expuși la agenți cancerigeni, mutageni sau substanțe toxice pentru reproducere, să elimine dublările legislative și să clarifice responsabilitățile tuturor actorilor implicați. În același timp, se va contribui la reducerea riscurilor legate de sănătatea profesională, precum și impactul economic negativ asupra angajatorilor cauzat de absenteism, îmbolnăviri profesionale și pierderi de productivitate.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Proiectul vizează consolidarea măsurilor de reducere și/sau eliminarea expunerii profesionale la agenți cancerigeni, mutageni sau substanțe toxice pentru reproducere, prin revizuirea și actualizarea prevederilor existente, în concordanță cu evoluțiile științifice, tehnice și legislative la nivel european.
Principalele prevederi și elemente noi:
– Actualizarea terminologiei pentru asigurarea unei transpuneri corecte și pentru aplicarea uniformă a normelor de protecție a lucrătorilor (noțiunile de „agent cancerigen” și „agent mutagen” și introducerea noțiunilor de „substanță toxică pentru reproducere”, respectiv „cu valoare-prag” și „fără valoare-prag”). Distincția între substanțele toxice pentru reproducere cu și fără valoare-prag permite stabilirea unor măsuri proporționale cu riscurile toxice identificate în practică.
– Includerea explicită a substanțelor toxice pentru reproducere în sfera de reglementare a actului normativ, aspect care, în prezent, nu este acoperit de legislația în domeniu. Această intervenție corectează o lacună semnificativă și extinde protecția lucrătorilor față de efectele nocive asupra funcțiilor de reproducere și dezvoltării intrauterine, aspecte recunoscute de toxicologia modernă ca fiind de importanță majoră în context ocupațional.
– Actualizarea listei de activități care implică utilizarea sau generarea de substanțe periculoase cu potențial cancerigen, mutagen sau toxic pentru reproducere, în scopul identificării mai precise a sectoarelor și proceselor industriale cu risc. Prin această completare, se consolidează obligația angajatorilor de a evalua riscurile, de a adopta măsuri tehnice și organizatorice de prevenire și reducere a expunerii și de a implementa programe eficiente de informare, instruire și protecție individuală.
Adoptarea acestor măsuri contribuie la consolidarea cadrului național de sănătate și securitate în muncă și la atingerea unor obiective de interes strategic, precum:
· reducerea incidenței bolilor profesionale asociate cu expunerea la substanțe toxice pentru reproducere (precum afecțiuni ale sistemului reproducător masculin și feminin, tulburări de fertilitate, complicații în sarcină, precum și efecte adverse asupra dezvoltării fătului);
· armonizarea cu cerințele acquis-ului comunitar în domeniul SSM;
· promovarea unei culturi a prevenției și a responsabilității în gestionarea riscurilor profesionale;
· sprijinirea dezvoltării durabile prin asigurarea unui mediu de muncă sigur și sănătos.
Proiectul contribuie la procesul de armonizare a legislației naționale cu normele Uniunii Europene, având ca finalitate consolidarea protecției sănătății lucrătorilor, asigurarea conformității juridice și prevenirea riscurilor profesionale asociate expunerii la agenți cancerigeni, mutageni sau toxici pentru reproducere.

	3.2. Opțiunile alternative analizate și motivele pentru care acestea nu au fost luate în considerare

	În cadrul procesului de elaborare a prezentului proiect de act normativ, au fost examinate mai multe opțiuni alternative de reglementare, având în vedere necesitatea armonizării legislației naționale cu prevederile Directivei 2004/37/CE a Parlamentului European și a Consiliului privind protecția lucrătorilor împotriva riscurilor legate de expunerea la agenți cancerigeni, mutageni sau substanțe toxice pentru reproducere. Analiza a avut ca scop identificarea celei mai eficiente soluții normative, care să răspundă atât cerințelor de conformitate europeană, cât și necesității consolidării protecției lucrătorilor.
Prima opțiune analizată a fost menținerea cadrului legislativ existent (status quo). Această abordare a fost considerată necorespunzătoare, întrucât nu ar permite transpunerea integrală a directivei, menținând o reglementare fragmentară și incompletă. În lipsa unei actualizări, cadrul normativ național ar rămâne nealiniat cerințelor Uniunii Europene, ceea ce contravine angajamentelor asumate de Republica Moldova în procesul de aderare.
O a doua opțiune avută în vedere a fost adoptarea unor reglementări naționale distincte, dedicate fiecărei categorii de agenți periculoși (cancerigeni, mutageni, toxici pentru reproducere). Această variantă a fost exclusă întrucât ar fi condus la dublarea și suprapunerea normelor, creând dificultăți de aplicare, riscuri de incoerență legislativă și o transpunere neunitară a directivei europene.
De asemenea, a fost evaluat scenariul lipsei de intervenție normativă, care a fost respins pe considerente de fond. Absența unui act normativ actualizat ar perpetua expunerea lucrătorilor la substanțe periculoase în condiții insuficient reglementate, cu potențial impact grav asupra sănătății acestora. 
În concluzie, opțiunea aleasă – elaborarea unui nou act normativ unitar, actualizat și armonizat cu acquis-ul UE – reprezintă soluția optimă atât din perspectiva eficienței juridice, cât și a protecției reale a lucrătorilor împotriva riscurilor profesionale generate de agenți chimici periculoși.

	4. Analiza impactului de reglementare 

	4.1. Impactul asupra sectorului public

	Adoptarea prezentului regulament va genera un impact moderat asupra sectorului public, cu precădere asupra Inspectoratului de Stat al Muncii – instituția responsabilă de controlul și monitorizarea respectării normelor în domeniul sănătății și securității în muncă. Aplicarea noilor prevederi va implica actualizarea procedurilor de inspecție, precum și intensificarea controalelor în domeniile de activitate cu risc crescut de expunere la agenți cancerigeni, mutageni sau substanțe toxice pentru reproducere.
Totodată, va fi necesară formarea continuă a personalului de control, prin instruirea inspectorilor de muncă cu privire la noile cerințe legislative și abordări tehnice în evaluarea riscurilor profesionale chimice. Această adaptare operațională este esențială pentru asigurarea aplicării corecte și unitare a prevederilor regulamentului.
Pe termen lung, aplicarea riguroasă a acestor norme va aduce beneficii semnificative pentru sistemul public, prin reducerea incidenței bolilor profesionale grave, scăderea presiunii asupra sistemului de sănătate și creșterea duratei de viață activă a populației expuse. Astfel, măsurile propuse contribuie nu doar la protejarea sănătății lucrătorilor, ci și la sustenabilitatea serviciilor publice de sănătate și muncă.

	4.2. Impactul financiar și argumentarea costurilor estimative

	Adoptarea și implementarea proiectului de hotărâre nu presupune alocări financiare suplimentare din bugetul de stat. Instituțiile responsabile – în special Inspectoratul de Stat al Muncii și Agenția Națională pentru Sănătate Publică – vor aplica noile prevederi în limitele resurselor existente, utilizând infrastructura instituțională deja funcțională.
În ceea ce privește componenta de prevenire, control și protecție la nivelul unităților economice, costurile aferente măsurilor de gestionare a riscurilor profesionale – inclusiv cele privind evaluarea expunerii, utilizarea echipamentelor individuale de protecție, măsurile de igienă, instruirea personalului și, dacă este cazul, acoperirea tratamentelor pentru bolile profesionale – revin în sarcina angajatorului, în conformitate cu prevederile legislației muncii și de securitate și sănătate în muncă.
Aplicarea regulamentului este justificată și prin beneficiile indirecte și pe termen lung pe care le generează, printre care:
· reducerea numărului de boli profesionale și a litigiilor costisitoare asociate acestora;
· diminuarea absenteismului și a pierderilor economice cauzate de incapacitate temporară de muncă;
· creșterea productivității, prin asigurarea unui mediu de lucru mai sigur și protejarea sănătății lucrătorilor.
Prin urmare, investițiile inițiale ale angajatorilor sunt proporționale cu beneficiile sociale și economice obținute, atât pentru lucrători, cât și pentru sistemul public de sănătate și protecție socială.

	4.3. Impactul asupra sectorului privat

	Adoptarea proiectului va avea un impact nesemnificativ asupra sectorului privat. Angajatorii vor fi obligați să identifice riscurile specifice, să implementeze măsuri de prevenire, protecție și monitorizare, precum și să asigure instruirea lucrătorilor și supravegherea medicală corespunzătoare.
Costurile pentru întreprinderea măsurilor de prevenire a riscurilor profesionale implicate de expunerea la agenții cancerigeni, mutageni ori substanțele toxice pentru reproducere, inclusiv în cazul producerii îmbolnăvirilor sau accidentelor, sunt suportate de către angajator, în conformitate cu prevederile legislației în domeniu. Aceste costuri includ, dar nu se limitează la, evaluări de risc, testări de laborator, achiziția echipamentelor de protecție individuală și adaptarea proceselor tehnologice.
Pe termen lung, însă, beneficiile sunt considerabile: reducerea incidenței bolilor profesionale, scăderea absenteismului, evitarea litigiilor costisitoare și creșterea productivității prin menținerea unei forțe de muncă sănătoase. De asemenea, conformarea cu cerințele Directivei 2004/37/CE contribuie la sporirea încrederii partenerilor economici și facilitează accesul produselor și serviciilor moldovenești pe piața Uniunii Europene.


	4.4. Impactul social

	Proiectul va genera un impact social pozitiv prin reducerea expunerii lucrătorilor la agenți cancerigeni, mutageni și toxici pentru reproducere, contribuind la prevenirea bolilor profesionale și la protejarea sănătății populației active. Pe termen lung, va susține creșterea duratei vieții active, reducerea poverii asupra sistemului de sănătate și consolidarea unui mediu de muncă sigur și echitabil.

	4.5. Impactul asupra datelor cu caracter personal

	Implementarea proiectului nu implică prelucrarea suplimentară de date cu caracter personal în afara celor deja prevăzute de cadrul normativ existent. Eventualele date personale colectate în contextul supravegherii sănătății lucrătorilor vor fi prelucrate în conformitate cu legislația națională privind protecția datelor cu caracter personal și cu prevederile Legii nr. 133/2011 privind protecția datelor cu caracter personal, respectând principiile legalității, proporționalității și confidențialității.

	4.6. Impactul asupra echității și egalității de gen

	Proiectul contribuie la promovarea echității și egalității de gen, întrucât măsurile propuse se aplică uniform tuturor lucrătorilor, indiferent de gen, și vizează protejarea sănătății în mod egal. Prin reglementarea specifică a expunerii la substanțe toxice pentru reproducere, se acordă o atenție sporită protecției sănătății reproductive, aspect cu relevanță deosebită în contextul protecției lucrătoarelor. Astfel, proiectul susține prevenirea discriminării și asigurarea unui mediu de muncă sigur și echitabil pentru toți.

	[bookmark: _heading=h.kne7g0xozbkx]4.7. Impactul asupra mediului

	Proiectul nu generează un impact direct asupra mediului. Cu toate acestea, prin instituirea unor cerințe stricte privind gestionarea agenților cancerigeni, mutageni și toxici pentru reproducere, contribuie indirect la reducerea contaminării mediului de muncă și a riscurilor de poluare asociate manipulării necorespunzătoare a acestor substanțe. Astfel, implementarea regulamentului susține bunele practici de mediu în cadrul unităților economice.

	4.8. Alte impacturi și informații relevante

	 Nu au fost identificate

	5. Compatibilitatea proiectului actului normativ cu legislația UE 

	Proiectul hotărârii Guvernului transpune parțial Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni, mutageni sau substanțe toxice pentru reproducere.
În conformitate cu art. 31 din Legea nr. 100/2017, a fost elaborat tabelul de concordanță pentru actele  Uniunii Europene transpuse, gradul general de compatibilitate a proiectul hotărârii de Guvern cu actul juridic UE fiind stabilit „compatibil”.

	5.1. Măsuri normative necesare pentru transpunerea actelor juridice ale UE în legislația națională

	a) Obiectivul actului juridic al UE: protecția lucrătorilor împotriva riscurilor pentru sănătatea și securitatea lor generate sau care pot fi generate de expunerea la locul de muncă la agenți cancerigeni sau mutageni ori la substanțe toxice pentru reproducere, inclusiv prevenirea unor astfel de riscuri;
b) Gradul de transpunere a actului juridic al Uniunii Europene: Directiva 2004/37/CE a Parlamentului European și a Consiliului este transpusă parțial în legislația națională. Pentru asigurarea transpunerii integrale, sunt necesare modificări suplimentare, în special în ceea ce privește supravegherea medicală a lucrătorilor, aspect reglementat prin Hotărârea Guvernului nr. 1079/2023, care urmează a fi revizuită în mod corespunzător.
c) Argumentarea introducerii unor reglementări care nu sunt prevăzute expres în actul juridic al UE și/sau care depășesc cerințele minime stabilite de acesta: nu sunt introduse reglementări suplimentare care să depășească cerințele minime. Proiectul de hotărâre vizează transpunerea integrală a prevederilor Directivei 2004/37/CE, fără introducerea unor dispoziții suplimentare sau mai restrictive față de cele stabilite la nivelul Uniunii Europene.
Reglementări similare existente în legislația statelor membre ale UE:
România: Hotărârea nr. 1.093/2006 privind stabilirea cerințelor minime de securitate și sănătate pentru protecția lucrătorilor împotriva riscurilor legate de expunerea la locul de muncă la agenți cancerigeni sau mutageni ori la substanțe toxice pentru reproducere;
Slovacia: Regulamentul nr. 356/2006 al guvernului slovac privind protecția sănătății lucrătorilor împotriva riscurilor legate de expunerea la agenți cancerigeni și mutageni la locul de muncă;
Estonia: Cerințe de sănătate și securitate în muncă pentru manipularea substanțelor chimice cancerigene și mutagene, HG nr. 308/2005;
Bulgaria: Regulamentul nr. 10/2003 privind protecția lucrătorilor împotriva riscurilor legate de expunerea la agenți cancerigeni și mutageni la locul de muncă.
Tabelul de concordanță:
În procesul de transpunere, a fost elaborat și actualizat tabelul de concordanță, care reflectă fidelitatea și completitudinea preluării prevederilor Directivei 2004/37/CE. Acest instrument va facilita monitorizarea aplicării actului normativ și va permite adaptarea rapidă în cazul eventualelor modificări ulterioare ale directivei, asigurând astfel menținerea alinierii continue la acquis-ul Uniunii Europene.

	5.2. Măsuri normative care urmăresc crearea cadrului juridic intern necesar pentru implementarea legislației UE

	 În vederea asigurării unei transpuneri complete și conforme a Directivei 2004/37/CE a Parlamentului European și a Consiliului, proiectul de hotărâre propus urmărește instituirea unui cadru normativ național clar și funcțional, fără a introduce dispoziții suplimentare față de cele prevăzute la nivel european. Această intervenție legislativă este necesară atât pentru alinierea Republicii Moldova la acquis-ul Uniunii Europene, cât și pentru respectarea angajamentelor asumate în cadrul procesului de aderare.
Adoptarea proiectului contribuie, totodată, la eficientizarea reglementărilor interne în domeniul sănătății și securității în muncă, oferind claritate părților implicate – angajatori, lucrători și autorități de control – cu privire la drepturile, obligațiile și standardele aplicabile în contextul expunerii la agenți cancerigeni, mutageni și substanțe toxice pentru reproducere.
Pe lângă rolul său de aliniere normativă, proiectul reflectă angajamentul statului de a proteja sănătatea populației active și de a asigura un mediu de muncă sigur, în conformitate cu prevederile constituționale și principiile dreptului internațional în materie de muncă. Astfel, măsurile prevăzute nu doar răspund cerințelor europene, ci și întăresc capacitatea instituțională de prevenire a riscurilor ocupaționale și de promovare a muncii decente.

	6. Avizarea și consultarea publică a proiectului actului normativ

	În vederea respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare/consultare a  Proiectului Hotărârii Guvernului, a fost plasat pe pagina web oficială a Ministerului Sănătății, compartimentul „Transparență”, Proiecte supuse consultărilor publice” și pe portalul guvernamental (www.particip.gov.md) și poate fi accesat la linkul: https://particip.gov.md/ro/document/stages/ministerul-sanatatii-prezinta-spre-consultari-publice-proiectul-de-hotarare-de-guvern-pentru-aprobarea-regulamentului-privind-protectia-lucratorilor-impotriva-riscurilor-legate-de-expunerea-la-agenti-cancerigeni-sau-mutageni-la-locul-de-munca/14088 
Proiectul a fost supus consultărilor publice, în cadrul Ministerului Sănătății, la data de 10 iunie 2025. La consultări au participat reprezentanți din instituțiile după cum urmează: Ministerul Sănătății, Agenția Națională pentru Sănătate Publică, Confederația Națională a Patronatelor, Inspectoratul pentru Protecția Mediului, Ministerul Mediului, Inspectoratul de Stat a Muncii. Propunerile înaintate în cadrul consultărilor asupra proiectului au fost luate în considerație, prin ajustarea actului normativ sus menționat.

	7. Concluziile expertizelor

	În scopul respectării prevederilor art. 34 şi art. 36 din Legea nr. 100/2017 cu privire la actele normative proiectul va fi supus expertizei anticorupţie de către Centrul Național Anticorupție.
 În scopul respectării art. 34 și 37 din Legea nr. 100/2017 cu privire la actele normative, proiectul de hotărâre va fi supus expertizei juridice de către Ministerul Justiției.

	8. Modul de încorporare a actului în cadrul normativ existent

	Proiectul de hotărâre urmează să intre în vigoare la 1 ianuarie 2026, asigurând o perioadă de tranziție necesară pentru adaptarea instituțională și dotarea laboratoarelor în vederea efectuării măsurătorilor conforme cerințelor regulamentului.
La data intrării în vigoare a prezentei hotărâri se abrogă Hotărârea Guvernului nr. 775/2017 pentru aprobarea Regulamentului sanitar privind protecția sănătății lucrătorilor împotriva riscurilor legate de expunerea la agenți cancerigeni sau mutageni la locul de muncă (Monitorul Oficial al Republicii Moldova, 2017, nr. 356-359, art. 881).

	9. Măsurile necesare pentru implementarea prevederilor proiectului actului normativ

	Implementarea proiectului de hotărâre va fi realizată printr-un efort coordonat interinstituțional, cu implicarea activă a principalelor autorități responsabile pentru sănătatea și securitatea în muncă. Obiectivul este de a asigura aplicarea integrală și eficientă a noilor reglementări, în conformitate cu cerințele directivei europene și cadrul legal național.
Ministerul Sănătății și Ministerul Muncii și Protecției Sociale vor coordona întregul proces de implementare, monitorizare și informare a părților interesate, asigurând conformitatea cu noile obligații. Agenția Națională pentru Sănătate Publică va gestiona datele privind expunerea profesională la agenți cancerigeni, mutageni și toxici pentru reproducere, contribuind la evaluarea riscurilor și supravegherea sănătății lucrătorilor.
Inspectoratul de Stat al Muncii va exercita controlul asupra respectării noilor prevederi la locul de muncă, iar laboratoarele acreditate urmare dotării corespunzătoare, vor realiza măsurători privind expunerea chimică.
Evaluarea eficienței implementării se va baza pe indicatori-cheie precum: gradul de nerespectare a valorilor-limită de expunere, frecvența locurilor de muncă neconforme, incidența bolilor profesionale și a intoxicațiilor cauzate de expuneri profesionale.





 Ministru                                                                   Ala NEMERENCO
Prevalența	2015	2016	2017	2018	2019	2020	2021	2022	2023	1439.7	1490.4	1563.3	1641.2	1700.7	1753.4	2464.6999999999998	2644.2	2789.9	



Obiective investigate (abs.)	2013	2014	2015	2016	2017	2018	2019	2020	2021	2022	2023	1583	1518	1434	1207	875	498	383	445	930	311	163	Nu corespund (%)	2013	2014	2015	2016	2017	2018	2019	2020	2021	2022	2023	14.6	14.7	13	8.8000000000000007	9.6999999999999993	10.5	11.2	7.8	3.22	77.2	44.8	




Incidența	2015	2016	2017	2018	2019	2020	2021	2022	2023	266.7	279.60000000000002	284.8	282.7	285.2	234.7	331.1	357.4	411.8	



